ועדת החוקה, חוק ומשפט	3
19/7/2005
[bookmark: _GoBack]הכנסת השש-עשרה	נוסח לא מתוקן
מושב שלישי

מישיבת ועדת החוקה, חוק ומשפט 
‏יום שלישי, י"ב בתמוז התשס"ה (‏19 ביולי, 2005), שעה 12:30


סדר היום:	1.	הצעת חוק שיפוט בענייני התרת נישואין (מקרים מיוחדים וסמכות בינלאומית) (תיקוני חקיקה), התשס"ה-2005 – אישור לקריאה שנייה ושלישית, הצבעה בלבד


נכחו:

חברי הוועדה: 	מיכאל איתן – היו"ר
אליעזר כהן
יצחק לוי
גדעון סער
יעל (יולי) תמיר

מוזמנים:	חה"כ מיכאל גורלובסקי
	חה"כ משה גפני
חה"כ משה כחלון
ד"ר פרץ סגל	-	משרד המשפטים
עו"ד מאירה בסוק	-	נעמ"ת
עו"ד שמעון יעקבי	-	יועמ"ש, בתי-הדין הרבניים
עו"ד הרב גלעד קריב	-	המרכז לפלורליזם יהודי

ייעוץ משפטי:  	תמי סלע

מנהלת הוועדה:	דורית ואג

רשמה:	אירית שלהבת



הצעת חוק שיפוט בענייני התרת נישואין (מקרים מיוחדים וסמכות בינלאומית) 
(תיקוני חקיקה), התשס"ה-2005



היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט. על סדר היום הצעת חוק שיפוט בענייני התרת נישואין (מקרים מיוחדים וסמכות בינלאומית) (תיקוני חקיקה), התשס"ה-2005. 

	הצעת החוק מובאת עם שתי גרסאות בשני נושאים. כל השאר בא בהסכמה. אני ממליץ לוועדה להעביר את החוק בקריאה שנייה ושלישית, כאשר במליאה כל אחד ינסה לשכנע בדבר הגרסה שלו. 

משה גפני:

	אני רוצה שיידעו על מה מדובר. יש חברים שלא יודעים. 

היו"ר מיכאל איתן:

	אנשים יודעים על מה מדובר. היו ישיבות ארוכות. אתה יודע על מה מדובר?

משה גפני:

	כן, אני כבר יודע. 

היו"ר מיכאל איתן:

	אז אתה היית האחרון שנכנס לעניין ... דנו בהצעת החוק הזאת בישיבות רבות.

משה גפני:

	אני רוצה להגיד רק משפט אחד. גרסה ב' בשני המקרים היתה כבר במליאה ורק לאחר מכן הצעת החוק חזרה לדיון בוועדה,  בניגוד לעמדת הממשלה. 

היו"ר מיכאל איתן:

	לא בניגוד לעמדת הממשלה. 

משה גפני:

	היא הורדה לכאן, לפי דעתי בניגוד לעמדת הממשלה. אם זה עולה למליאה עם שתי הגרסאות, כאשר הוועדה אומרת שיש אפשרות להצביע גם לגרסה א' בשני המקרים, אני רואה בזה דבר חמור מאוד. יש כאן פריצת המצב הקיים. 

היו"ר מיכאל איתן:

	ההערה שלך נרשמה. 

יצחק לוי:

	במליאה מצביעים על כל גרסה בנפרד. 

משה גפני:

	במליאה – כן. אבל כאן מצביעים על שתי הגרסאות ביחד. 

היו"ר מיכאל איתן:

	אני מעמיד להצבעה את הצעת החוק, לאחר שההסתייגויות נפלו, כאשר בשני נושאים הצעת החוק מועברת בשתי גרסאות. 

תמי סלע:

	כמה הסתייגויות בכל זאת נשארו. 

היו"ר מיכאל איתן:

	מי בעד העברת החוק למליאה? מי נגד העברת החוק למליאה?

הצבעה

בעד הצעת חוק שיפוט בענייני התרת נישואין (מקרים מיוחדים וסמכות בינלאומית) (תיקוני חקיקה), התשס"ה-2005 – 6
נגד – 1
נמנעים – אין 
הצעת החוק נתקבלה.

היו"ר מיכאל איתן:

	הצעת החוק נתקבלה. תודה רבה. 

משה גפני:

	אדוני היושב-ראש, אני מבקש רביזיה. אתם נכנעים לאנשים שהם גורמים אנטי דתיים, גם במשרד המשפטים.

היו"ר מיכאל איתן:

	לא נכנעים. חבר הכנסת גפני, כרגע אתה מפסיד קול במליאה. כאשר הצגתי את זה בסיעת הליכוד אמרתי שאני תומך בגרסת גפני. עכשיו אתה מטרטר אותנו ומאבד את תמיכתי. 

משה גפני:

	אני מוותר על הרביזיה. 

היו"ר מיכאל איתן:

	תודה רבה. הישיבה נעולה. 


הישיבה ננעלה בשעה 12:40
